Majola-week oefenlopie vir reeks teen Indië | Netwerk24
Deur Johann de Jager 15 Desember 2019 07:30
Ryan Cronjé, draaier van die Vrystaat, speel in sy derde week.Foto: Gallo Images
Die Suid-Afrikaanse o.19’s speel einde vandeesmaand in Oos-Londen in drie eendagwedstryde teen hul Indiese eweknieë, die heersende wêreldkampioene. Dié twee lande is ook vroeg in Januarie ter voorbereiding vir die Wêreldbeker-toernooi in ’n vierhoekige reeks met Nieu-Seeland en Zimbabwe in Durban slaags.
Die jaarlikse Khaya Majola-week begin Maandag, met Michaelhouse as hoofkwartier. KZN-Binneland is vir die eerste keer gasheer vir die jaarlikse provinsiale o.19-skoleweek.
’n Suid-Afrikaanse Skolespan en SA Colts-span sal aangewys word en sal volgende Saterdag in ’n T20-wedstryd slaags wees.
Vyf spelers – Bryce Parsons (Gauteng), Lifa Ntanzi (KZN), Jonathan Bird (WP), Achille Cloete (Boland) en Nonela Yikha (Grens) – het al vir die SA Skolespan gespeel.
Colts-spelers soos Emmanuel Motswiri, Tumelo Yeki (albei Gauteng), Mondli Khumalo (KZN Binneland), Siya Plaatjie (WP) en Ruan Cronjé (VS) sal daarop uit wees om die volgende trappie na die SA Skolespan te gee.
Motswiri, Khumalo, Cronjé speel almal in hulle derde agtereenvolgende Khaya Majola-week.
Gauteng was in 2018 die nie-amptelike wenner van die toernooi. Hy spog volgens schoolofcricket.co.za met die seun van ’n oud-Protea in die geledere.
Gauteng was in 2018 die nie-amptelike wenner van die toernooi. Hy spog volgens schoolofcricket.co.za met die seun van ’n oud-Protea in die geledere. Neil Eksteen van Helpmekaar Kollege is die seun van die gewese draaibouler Clive Eksteen.
Gauteng begin sy week teen die Vrystaat met ’n tydkrieket-wedstryd.
Bepalings vir die eerste drie dae:
Dag 1 (tydkrieket): Gauteng t. Vrystaat; KZN t. WP; Noordelikes t. KZN Binneland; OP t. Boland; Oostelikes t. Mpumalanga; SWD t. Noord-Kaap; Grens t. Limpopo; Namibië t. Noordwes,
Dag 2 (tydkrieket): Gauteng t. KZN Binneland; KZN t. Boland; Noordelikes t. WP; Vrystaat t. OP; Oostelikes t. Noord-Kaap; SWD t. Limpopo; Grens t. Noordwes; Namibië t. Mpumalanga.
Dag 3 (T20-wedstryde): Gauteng t. Oostelikes; KZN t. SWD; Vrystaat t. Mpumalanga; KZN Binneland t. Noord-Kaap; Noordelikes t. Grens; OP t. Namibië; WP t. Limpopo; Boland t Noordwes; Gauteng t. Mpumalanga; KZN t. Noord-Kaap; Vrystaat t. Oostelikes; KZN Binneland t. SWD; Noordelikes t. Limpopo; OP t. Noordwes; WP t. Grens; Boland t. Namibië.
Meer oor: Indië | Sa | Khaya Majola-Week | Krieket